Áhugaverður morgunfundur um jákvæða starfshætti á heilsueflandi vinnustað Fullt hús var á morgunfundi um jákvæða starfshætti og heilsueflandi vinnustaði þar sem prófessor Illona Boniwell , forstöðumaður jákvæðrar sálfræði við Anglia Ruskin háskólann í Englandi var aðalfyrirlesari með erindið „ Positive organisational practices for healthy and resilient workplaces “ . Boniwell hefur verið leiðandi í jákvæðri sálfræði í Evrópu undanfarin ár og kennir jákvæða stjórnun við l'Ecole Centrale Paris og HEC og vinnur með fyrirtækjum m.a. við stjórnendaþjálfun um allan heim sem forstöðumaður Positran . Morgunfundurinn var sá fjórði í fundaröð um heilsueflingu á vinnustöðum sem er hluti af samstarfi embættis landlæknis , VIRK , og Vinnueftirlitsins um heilsueflingu og forvarnir á vinnustöðum . Markmið samstarfsins er að stuðla að betri heilsu og vellíðan vinnandi fólks á vinnustöðum , fyrirbyggja kulnun og minnka brottfall af vinnumarkaði . Næsti morgunfundur verður haldinn þriðjudaginn 19. maí þar sem Christina Maslach , heiðursprófessor við Berkleyháskóla í Kaliforníu verður aðalfyrirlesari .